1943 йылдың октябрендә Амангилдин хеҙмәт иткән штраф батальоны башҡа частар менән бергә төндә Воронеж йылғаһын кисеп, арғы яҡ ярға килеп сыҡты. Йылғаны боҙ ҡаплай башлағайны. Ҡыҙылармеецтар уны ватып-емереп, йылғаның көнбайыш ярына барып сыҡтылар ҙа, ул тирәнән немецтарҙы ҡыуып ебәрҙеләр һәм уларҙың окоптарына, траншеяларына инеп урынлаштылар. Еүешләнгән һалдаттар яңы урында төн буйы өшөп-ҡалтырап сыҡты. Ут яғырға рөхсәт итмәйҙәр. Кемдер усаҡ яғып ҡараһа, уны немецтар ҙа, үҙебеҙҙекеләр ҙә миномет уты менән ҡаплай ҙа ҡуялар. Төндө шулай туңып-ҡалтырап үткәреп ебәрҙеләр. Таң атты. Донъя яҡтыра башлағас, көнбайышта, ун саҡрымдар самаһы алыҫлыҡта, тау һырттары күренде.